তথ্যবিবরণী নম্বর : ৪৮০

**বর্তমানে গণমাধ্যম অনেক শক্তিশালী ও স্বাধীন**

 **---প্রাথমিক ও গণশিক্ষা প্রতিমন্ত্রী**

ঢাকা, ২৫ মাঘ (৮ ফেব্রুয়ারি) :

       প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, বর্তমান সরকারের সময় গণমাধ্যম অনেক শক্তিশালী ও স্বাধীন। আধুনিক জীবনে সংবাদপত্রের ভূমিকা অপরিহার্য। জনমতের প্রতিফলন ও জনমত গঠনেও সংবাদপত্রের রয়েছে ইতিবাচক ভূমিকা।

 প্রতিমন্ত্রী আজ কুড়িগ্রামে রৌমারী প্রেসক্লাবের ৩৭তম প্রতিষ্ঠাবার্ষিকী উদ্‌যাপন উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী এ সময় কেক কেটে রৌমারী প্রেসক্লাবের প্রতিষ্ঠাবার্ষিকী উদ্বোধন করেন। পরে তিনি এ উপলক্ষে আয়োজিত শোভাযাত্রায় নেতৃত্ব দেন।

 রৌমারী প্রেসক্লাবের সভাপতি সুজাউল ইসলাম সুজার সভাপতিত্বে অনুষ্ঠানে উপস্থিত ছিলেন রৌমারী উপজেলা পরিষদের চেয়ারম্যান শেখ আব্দুল্লাহ, উপজেলা নির্বাহী কর্মকর্তা মোঃ আল ইমরান, স্থানীয় আওয়ামী লীগের সাধারণ সম্পাদক রেজাউল ইসলাম মিনু ও রৌমারী প্রেসক্লাবের সাধারণ সম্পাদক জিতেন চন্দ্র দাস।

        #

রবীন্দ্রনাথ/রাহাত/সঞ্জীব/আব্বাস*/২০২০/২০৪৭ ঘণ্টা*

তথ্যবিবরণী নম্বর : ৪৭৯

**শিল্প-সংস্কৃতির চর্চা মানুষকে উদার ও সৃজনশীল করে**

**-- বিদ্যুৎ প্রতিমন্ত্রী**

ঢাকা, ২৫ মাঘ (৮ ফেব্রুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, শিল্প- সংস্কৃতির চর্চা মানুষকে উদার ও সৃজনশীল হতে সহযোগিতা করে। নতুন প্রজন্মকে যত শিল্প ও সাংস্কৃতিক কার্যক্রমে সম্পৃক্ত করা যাবে ততই তারা সহনশীল ও চিন্তাশীল হয়ে গড়ে উঠবে।

প্রতিমন্ত্রী আজ ঢাকায় শিল্পকলা একাডেমিতে ৫ম ঢাকা আর্ট সামিট-২০২০ পরিদর্শনকালে এসব কথা বলেন।

প্রতিমন্ত্রী বলেন, ঢাকা আর্ট সামিট বিভিন্ন দেশের শিল্পী ও শিল্পের মাঝে মিথস্ক্রিয়া ঘটিয়ে একটি স্বপ্নীল পরিবেশ সৃজন করবে যেখান থেকে প্রতিনিয়ত নিঃসৃত হবে কল্যাণের বাণী। এখানে জাতির পিতা বঙ্গবন্ধু শেখ মুজিবুর রহমানকে নিয়ে স্হাপিত Ôলাইটিং দ্য ফায়ার অভ্‌ ফ্রিডম বঙ্গবন্ধু শেখ মুজিবুর রহমান’ কর্নার হতে নতুন প্রজন্ম বঙ্গবন্ধুর সংগ্রাম, আত্মত্যাগ ও দেশপ্রেম সম্পর্কে জানতে পারবে। ফলে তারা দেশপ্রেমে উদ্বুদ্ধ আত্মপ্রত্যয়ী তরুণ হিসেবে নিজেকে বিকশিত করতে পারবে।

৪৪টির অধিক দেশ হতে আগত ৩২ জন কিউরেটরের টিম এবং ৫০০ জন আর্টিস্টের অংশগ্রহণে আয়োজিত ৫ম ঢাকা আর্ট সামিট-২০২০ বাংলাদেশ শিল্পকলা একাডেমিতে ৭ থেকে ১৫ ফেব্রুয়ারি পর্যন্ত চলবে। এই সামিট ভূতাত্ত্বিক আন্দোলন, উপনিবেশিক আগ্রাসনবাদ, স্বাধীনতা আন্দোলন, সামাজিক আন্দোলন, নারীবাদী দর্শনের ভবিষ্যৎ এবং অঞ্চলভিত্তিক আন্দোলনের আভাস দেওয়ার প্রচেষ্টা করেছে।

পরিদর্শনকালে অন্যান্যের মধ্যে ঢাকা আর্ট সামিট-২০২০ এর উদযাপন কমিটির চেয়ারম্যান ফারুক সোবহান, পরিচালক নাদিয়া সামদানী এবং সামদানী আর্ট ফাউন্ডেশনের সহ-প্রতিষ্ঠাতা রাজীব সামদানী উপস্থিত ছিলেন।

#

আসলাম/রাহাত/মোশারফ/সেলিম/*২০২০/১৯৩০ ঘণ্টা*

তথ্যবিবরণী নম্বর : ৪৭৮

**সরকার দেশব্যাপী বিদ্যুৎ সংযোগ দিচ্ছে**

 **-- পানি সম্পদ প্রতিমন্ত্রী**

সুনামগঞ্জ, ২৫ মাঘ (৮ ফেব্রুয়ারি) :

পানি সম্পদ প্রতিমন্ত্রী জাহিদ ফারুক বলেছেন,  সরকার দেশব্যাপী বিদ্যুৎ সংযোগ দিচ্ছে। এছাড়া হাওর এলাকার তীররক্ষা ও বন্যা থেকে ফসল রক্ষার জন্যও সরকার আন্তরিকভাবে কাজ করে যাচ্ছে।

আজ সুনামগঞ্জের ধর্মপাশা উপজেলার জয়শ্রী ইউনিয়নের ২০টি গ্রামে বিদ্যুৎ সংযোগ প্রদানের উদ্বোধন অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, ডেল্টা প্ল্যান ২১০০ বাস্তবায়নে সরকার বিভিন্ন প্রকল্প বাস্তবায়ন করে যাচ্ছে। দেশ বিগত ১০ বছরে  অর্থনৈতিকভভাবে সমৃদ্ধিশালী হয়েছে তাই হাওর এলাকা-সহ সারাদেশের উন্নয়নে অসংখ্য প্রকল্প গ্রহণ করা হয়েছে।

প্রতিমন্ত্রী সুনামগঞ্জের বিভিন্ন এলাকায় চলমান উন্নয়ন কাজ পরিদর্শন করেন। এ সময় তিনি স্থানীয় সাধারণ মানুষের বাঁধ নির্মাণ ও নদী খনন সংশ্লিষ্ট দাবিসমূহ শোনেন এবং সেগুলো পূরণের আশ্বাস প্রদান করেন।

পরে প্রতিমন্ত্রী মৌলভীবাজারে পানি উন্নয়ন বোর্ডের সংশ্লিষ্ট সকল কর্মকর্তাদের নিয়ে মতবিনিময় সভায় অংশগ্রহণ করেন এবং বিভিন্ন দিকনির্দেশনা প্রদান করেন।

#

আসিফ/রাহাত/সঞ্জীব/সেলিম/*২০২০/১৯৩০ ঘণ্টা*

তথ্যবিবরণী নম্বর: ৪৭৭

**প্রতিভাবান ক্রিকেটারদের মূল ধারায় আনতে কাজ করছে সরকার**

 **---যুব ও ক্রীড়া প্রতিমন্ত্রী**

সিরাজগন্জ, ২৫ মাঘ (৮ ফেব্রুয়ারি) :

 দেশের আনাচে কানাচে ছড়িয়ে থাকা অদম্য তরুণ প্রতিভাবান ক্রিকেটারদের মূল ধারায় নিয়ে আসতে সরকার কাজ করছে বলে জানিয়েছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 প্রতিমন্ত্রী আজ বঙ্গবন্ধু সিরাজগঞ্জ প্রিমিয়ার লীগের সমাপনী খেলা ও পুরস্কার বিতরণী অনুষ্ঠানে প্রধান অতিথির বক্তব্যে এ কথা বলেন।

 প্রতিমন্ত্রী বলেন, যত বেশি যুবসমাজকে খেলাধুলায় সম্পৃক্ত রাখা যাবে তত বেশি তারা মাদক জঙ্গি ও সন্ত্রাসবাদ থেকে দূরে থাকবে। এ লক্ষ্যে প্রতিটি উপজেলায় স্টেডিয়াম নির্মাণ করা হচ্ছে। এ সময়ে প্রতিমন্ত্রী সিরাজগঞ্জ জেলা স্টেডিয়ামের আধুনিকায়ন ও প্রয়োজনীয় সংস্কারের আশ্বাস প্রদান করেন। এছাড়াও তিনি সিরাজগঞ্জে ইনডোর স্টেডিয়াম নির্মাণের পরিকল্পনার কথা জানান।

 যুব বিশ্বকাপ ক্রিকেটে বাংলাদেশ চ্যাম্পিয়ন হবে এমন আশাবাদ ব্যক্ত করে প্রতিমন্ত্রী আরো বলেন, তৃণমূল পর্যায়ে সরকারের বিভিন্ন ট্যালেন্ট হান্টিং কার্যক্রম ও তাদের যথাযথ প্রশিক্ষণ প্রদানের কারণে আজ আমাদের যুবারা যুব বিশ্বকাপের ফাইনালে উঠার অসামান্য গৌরব অর্জন করেছে। আশা করি, আমরা ফাইনালেও ভারতের সাথে ভালো খেলেই চ্যাম্পিয়ন হবো।

 জেলা ক্রীড়া সংস্থার সহযোগিতায় সিরাজগঞ্জ ক্রিকেটার্স এসোসিয়েশনের আয়োজনে টি-২০ ফরম্যাটের এ টুর্নামেন্টে ৬ দলের অংশগ্রহণে চ্যাম্পিয়ন হয় সিরাজগঞ্জ টাইগার্স। পুরস্কার বিতরণী অনুষ্ঠানে সিরাজগঞ্জের জেলা প্রশাসক ড. ফারুক আহমেদের সভাপতিত্বে বিশেষ অতিথি হিসেবে উপস্থিত ছিলেন পানিসম্পদ সচিব কবির বিন আনোয়ার।

#

আরিফ/রাহাত/মোশারফ/শামীম/২০২০/১৯৪০ ঘণ্টা

তথ্যবিবরণী নম্বর: ৪৭৬

**খাদ্য নিরাপত্তা নিশ্চিতে জৈব প্রযুক্তি গুরুত্বপূর্ণ ভূমিকা রাখছে**

 **-কৃষিমন্ত্রী**

ঢাকা, ২৫ মাঘ (৮ ফেব্রুয়ারি) :

 কৃষিমন্ত্রী ড. মোঃ আব্দুর রাজ্জাক বলেছেন, সবার জন্য নিরাপদ ও পুষ্টিমান সম্পন্ন খাদ্য নিশ্চিত করতে সরকার অঙ্গীকারবদ্ধ। এ ক্ষেত্রে জৈব প্রযুক্তি ও টিস্যু কালচার পদ্ধতি নিরাপদ। ক্রমবর্ধমান জনসংখ্যা ও ক্রমহ্রাসমান কৃষিজমির প্রেক্ষাপটে জিএম শস্য এখন অপরিহার্য। এছাড়া খাদ্য নিরাপত্তা নিশ্চিত করতে উন্নত জাত উদ্ভাবনের জন্য জৈব প্রযুক্তি গুরুত্বপূর্ণ ভূমিকা পালন করে আসছে।

 মন্ত্রী আজ ঢাকা বিশ্ববিদ্যালয়ের নওয়াব আলী চৌধুরী সিনেট ভবনে ৩ দিনব্যাপী ৯ম আন্তর্জাতিক প্ল্যান্ট টিস্যু কালচার অ্যান্ড বায়োটেকনোলজি সম্মেলনের উদ্বোধন অনুষ্ঠানে প্রধান অতিথির বক্তব্যে এসব কথা বলেন। এবারের সম্মেলনের মূল প্রতিপাদ্য হচ্ছে ‘নিরাপদ খাদ্য ও টেকসই জলবায়ুর জন্য বায়োটেকনোলজি’।

 কৃষিমন্ত্রী বলেন, জলবায়ুর পরিবর্তন এখন সবার দুশ্চিন্তার বিষয়। জলবায়ু পরিবর্তনজনিত সমস্যা মোকাবিলায় নতুন উন্নত ফসলের জাত উদ্ভাবন টেকসই খাদ্য উৎপাদন নিশ্চিত করবে। এক্ষেত্রে দেশীয় ও আন্তর্জাতিক পরিমণ্ডলে জৈব প্রযুক্তি গুরুত্বপূর্ণ অবদান রাখছে। আমাদের কৃষি, স্বাস্থ্য ও পরিবেশের জন্য তাই জৈব প্রযুক্তিকে আরো বেশি গুরুত্ব দিতে হবে।

 লবণাক্ততা, খরা মোকাবিলা করে খাদ্য উৎপাদন, উদ্ভিদের বংশ বিস্তার, রোগ নির্মূল এবং জীবদেহের রাসায়নিক রূপান্তরের ক্ষেত্রে এই প্রযুক্তি এবং প্ল্যান্ট টিস্যু কালচার বর্তমানে গুরুত্বপূর্ণ ভূমিকা পালন করছে উল্লেখ করে তিনি বলেন, জৈব প্রযুক্তিকে কাজে লাগিয়ে জলবায়ু পরিবর্তনের বিরূপ প্রভাব মোকাবিলা করতে হবে।

 বাংলাদেশ অ্যাসোসিয়েশন ফর প্ল্যান্ট টিস্যু কালচার অ্যান্ড বায়োটেকনোলজি এর সভাপতি প্রফেসর ড. রাখা হরি সরকারের সভাপতিত্বে অনুষ্ঠানে বিশেষ অতিথির বক্তব্য রাখেন বিএআরসি’র নির্বাহী চেয়ারম্যান ড. শেখ মোহাম্মদ বখতিয়ার। ঢাকা বিশ্ববিদ্যালয়ের ভাইস চ্যান্সেলর ড. মোঃ আখতারুজ্জামান সম্মেলনের উদ্বোধন করেন। সম্মেলনে থিম পেপার উপস্থাপন করেন দিল্লির আইসিজিইবি'র ড. নরেন্দ্র তেটুজা।

 সম্মেলনে ভারত, নেপাল, মালয়েশিয়া, কম্বোডিয়া, ফিলিপাইন, দক্ষিণ কোরিয়া-সহ দেশের বিভিন্ন বিশ্ববিদ্যালয় ও কৃষি সংশ্লিষ্ট প্রতিষ্ঠানসমূহের শতাধিক বিজ্ঞানী অংশ নিচ্ছেন।

#

গিয়াস/রাহাত/সঞ্জীব/শামীম/২০২০/১৯২৬ ঘণ্টা

তথ্যবিবরণী নম্বর: ৪৭৫

**বিএনপি নারীদেরকে অন্ধকারে ছুঁড়ে দিয়েছিল**

 **-মহিলা ও শিশু বিষয়ক প্রতিমন্ত্রী**

রাজশাহী, ২৫ মাঘ (৮ ফেব্রুয়ারি) :

 মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, ২০০১ সালে ক্ষমতায় এসে বিএনপি-জামাত রাজশাহীকে সন্ত্রাস-জঙ্গিবাদের জনপদে পরিণত করেছিল। তৎকালীন সরকার নারী উন্নয়নকে বাধাগ্রস্ত করতে ১৯৯৭ সালে আওয়ামী লীগ সরকারের সময় প্রণীত নারী উন্নয়ন নীতি বাতিল করে নারীদেরকে অন্ধকারে ছুঁড়ে দিয়েছিল। তিনি বলেন, বর্তমান সরকার ক্ষমতায় এসে জঙ্গি-সন্ত্রাস নির্মূল করে রাজশাহীকে শান্তির জনপদ হিসেবে গড়ে তুলেছে।

 প্রতিমন্ত্রী আজ রাজশাহীর পবা উপজেলা পরিষদ মিলনায়তনে রাজশাহী জেলা মহিলা আওয়ামী লীগ আয়োজিত এক কর্মীসভায় প্রধান অতিথির বক্তব্যে এসব কথা বলেন।

 আওয়ামী লীগের সাবেক মহিলা বিষয়ক সম্পাদক ও প্রতিমন্ত্রী ইন্দিরা বর্তমান সরকারকে নারীবান্ধব উল্লেখ করে বলেন, নারীদের উন্নয়নে সরকার নিরলসভাবে কাজ করে যাচ্ছে। এ সরকারই জাতীয় সংসদে সংরক্ষিত নারীদের আসন বাড়িয়ে ৫০টি করেছে।

 পরে প্রতিমন্ত্রী রাজশাহী মেডিকেল কলেজ হাসপাতালে রাজশাহী মহানগর মহিলা আওয়ামী লীগের কর্মী সভায় প্রধান অতিথি হিসেবে যোগদান করেন। এর আগে তিনি রাজশাহী শিশু একাডেমি মিলনায়তনে সুবিধাবঞ্চিত শিশুদের মধ্যে পোশাক ও শিক্ষা উপকরণ বিতরণ করেন।

#

আলমগীর/রাহাত/সঞ্জীব/শামীম/২০২০/১৯০৩ ঘণ্টা

তথ্যবিবরণী নম্বর: ৪৭৪

**নদী দখলকারীদের কোনো ছাড় নেই**

 **-- পানিসম্পদ উপমন্ত্রী**

ঢাকা, ২৫ মাঘ (৮ ফেব্রুয়ারি) :

 পানিসম্পদ উপমন্ত্রী এ কে এম এনামুল হক শামীম বলেছেন, পানিসম্পদ মন্ত্রণালয় ও নৌ-পরিবহন মন্ত্রণালয়ের যৌথ উদ্যোগে সারা দেশে উচ্ছেদ অভিযান চলছে। বুড়িগঙ্গার মতো সকল নদীর অবৈধ স্থাপনা উচ্ছেদ করা হবে। নদী ও খাল দখলকারী যেই হোক কারোরই কোনো ছাড় নেই। সকলকেই উচ্ছেদের আওতায় আনা হবে।

 আজ গোপালগঞ্জের পাচুড়িয়া-টুঙ্গিপাড়া খালের সদর উপজেলার পারকুশলীতে চলমান খনন কাজ পরিদর্শনকালে সাংবাদিকদের বিভিন্ন প্রশ্নের জবাবে উপমন্ত্রী এসব কথা বলেন।

 উপমন্ত্রী বলেন, এই খাল দিয়েই নৌকায় করে জাতির পিতা বঙ্গবন্ধু শেখ মুজিবুর রহমান টুঙ্গিপাড়া থেকে গোপালগঞ্জ আসতেন। ৫০ কোটি টাকা ব্যয়ে জাতির পিতার স্মৃতিবিজড়িত এই খাল খনন ও তীর সংরক্ষণ করে টুঙ্গিপাড়া থেকে গোপালগঞ্জের নদীপথ সচল করা হবে। এছাড়া জেলা সদরের হরিদাসপুর নৌ-ডাকবাংলো যেখানে জাতির পিতা লঞ্চ থেকে নেমে বিশ্রাম নিতেন, সেই ডাকবাংলোও অবৈধ দখলদার উচ্ছেদ করে সচল করা হবে।

 উপমন্ত্রী আরো বলেন, এই জেলার মানুষকে নদীভাঙন ও জলাবদ্ধতার হাত থেকে রক্ষার জন্য এবং নৌপথ সচল করার জন্য নদী ও খাল খননে, পশ্চিম গোপালগঞ্জ সমৃদ্ধ পানি ব্যবস্থাপনা প্রকল্প, পাচুড়িয়া খাল খনন-সহ বিভিন্ন প্রকল্পের আওতায় গোপালগঞ্জে ১১৬০ কোটি টাকার কাজ করা হবে।

 এর আগে উপমন্ত্রী টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের মাজার জিয়ারত, ফাতেহা পাঠ ও মোনাজাত করেন। পরে উপমন্ত্রী গোপালগঞ্জ পানি উন্নয়ন বোর্ডের সম্মেলন কক্ষে জেলার উন্নয়নমূলক কর্মকাণ্ড নিয়ে এক মতবিনিময় সভায় অংশগ্রহণ করেন।

#

আসিফ/রাহাত/সঞ্জীব/শামীম/২০২০/১৮৩৭ ঘণ্টা

Handout Number :473

**Explanation of Making Film on Bangabandhu**

Dhaka, 25 Magh (8 February):

 A number of newspapers and media outlets have carried false and misleading stories about the film on Bangabandhu that is being produced through joint project of the Governments of Bangladesh and India. While we appreciate the huge popular enthusiasm about the film, but unfortunately most of these premature press reports are unsubstantiated, unfounded and are being spread by unauthorized and motivated sources.

 BFDC, the official producers of the film along with NFDC-India will release the names of the caste, crew and production team, as soon as they are finalized by Shyam Benegal, the eminent film maker, who is directing the film.

 Any query from the media relating to the film should be directed to the Acting Managing Director of Bangladesh Film Development Corporation.

#

Rahat/Sanjib/Abbas/2020/1810 Hours

তথ্যবিবরণী নম্বর: ৪৭২

**রূপকল্প ২০৪১ বাস্তবায়নে শিক্ষায় বিনিয়োগের বিকল্প নেই -শিক্ষামন্ত্রী**

ঢাকা, ২৫ মাঘ (৮ ফেব্রুয়ারি) :

 শিক্ষামন্ত্রী ডা. দীপু মনি বলেছেন, বাংলাদেশ ১৯৭৫ সালে ডেমোগ্রাফি ডিভিডেন্ডের যুগে প্রবেশ করেছিল। সামরিক শাসন-সহ বিভিন্ন অপশাসনের কারণে আমরা এ সুযোগ কাজে লাগাতে পারিনি। আমাদের হাতে আছে আর মাত্র এক দশক। এ সময়কে কাজে লাগাতে সরকার শিক্ষায় বিনিয়োগ বৃদ্ধি করছে। সরকার গতানুগতিক শিক্ষার পাশাপাশি কারিগরি শিক্ষায় গুরুত্ব দিচ্ছে। চতুর্থ শিল্পবিপ্লবের চ্যালেঞ্জ মোকাবিলা ও রূপকল্প ২০৪১ বাস্তবায়নে তার কোন বিকল্প নেই।

 মন্ত্রী আজ খুলনার রূপসায় বঙ্গবন্ধু সরকারি কলেজের ৪৮ বছর পূর্তি উপলক্ষে আয়োজিত এক পুনর্মিলনী অনুষ্ঠানে প্রধান অতিথির বক্তৃতায় এসব কথা বলেন।

 শিক্ষামন্ত্রী বলেন, সন্ত্রাস, জঙ্গিবাদ, যৌন হয়রানি, বাল্যবিবাহ, যৌতুক ও মাদকের সর্বনাশা ছোবল থেকে আমাদের যুবসমাজকে বিরত রাখতে সমাজের সকলকে সজাগ থাকতে হবে। পাশাপাশি বঙ্গবন্ধু সংগ্রামী জীবন ও ত্যাগ সম্পর্কে যুবসমাজকে জানতে হবে। প্রধানমন্ত্রী শেখ হাসিনার নেতৃত্বে বাংলাদেশে যে অভূতপূর্ব অগ্রগতি হচ্ছে তা দেশবাসীর কাছে তুলে ধরতে হবে।

 বঙ্গবন্ধু সরকারি কলেজের অধ্যক্ষ সরদার ফেরদৌস আহম্মেদের সভাপতিত্বে অনুষ্ঠানে অন্যান্যের মধ্যে উপস্থিত ছিলেন খুলনা জেলার জেলা প্রশাসক হেলাল হোসেন ও খুলনা জেলা আওয়ামী লীগের সভাপতি শেখ হারুনুর রশিদ।

#

খায়ের/রাহাত/সঞ্জীব/শামীম/২০২০/১৮১০ ঘণ্টা

তথ্যবিবরণী নম্বর : ৪৭১

**সমাবেশে খালেদা জিয়ার মুক্তি নয়**

 **-তথ্যমন্ত্রী**

ঢাকা, ২৫ মাঘ (৮ ফেব্রুয়ারি) :

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, সমাবেশে বেগম খালেদা জিয়ার মুক্তি মিলবে না, বরং বিএনপির সমাবেশ আইন- আদালতের প্রতি বৃদ্ধাঙ্গুলি প্রদর্শন ।

 আজ রাজধানীতে জাতীয় প্রেসক্লাবের মওলানা আকরাম খাঁ মিলনায়তনে 'জাতির পিতার জন্মশতবার্ষিকী ও মুজিববর্ষ উপলক্ষ্যে আলোচনা সভা'য় প্রধান অতিথির বক্তব্যে তিনি একথা বলেন।

 বেগম জিয়ার মুক্তির দাবিতে বিএনপি'র শনিবারের সমাবেশ প্রসঙ্গে তথ্যমন্ত্রী বলেন, 'দুর্নীতির দায়ে আদালতের বিচারে সাজাপ্রাপ্ত আসামী হিসেবে কেবল আদালতে জামিন বা খালাস পাওয়া ছাড়া বেগম জিয়ার মুক্তির অন্য কোন পথ নেই। সেকারণে, তার মুক্তির জন্য আন্দোলন আইন-আদালতের প্রতি বৃদ্ধাঙ্গুলি প্রদর্শন।'

 মন্ত্রী এসময় পাকিস্তানের নওয়াজ শরিফ ও ভারতের জয়রাম জয়ললিতার বিচারের উদাহরণ দেন। তিনি বলেন, 'বিপুল জনপ্রিয়তা সত্ত্বেও তাদের গ্রেফতার ও বিচার প্রক্রিয়া নেয়া হয়েছে। জয়ললিতার গ্রেফতার ও মৃত্যুর পর অনেক ভক্ত আত্মহত্যা পর্যন্ত করেছেন, কিন্তু তার দল কখনো আদালতের সিদ্ধান্তের বিরুদ্ধে সমাবেশ বা আন্দোলন করেনি।'

'বিএনপি আগেও মেশিন বিক্রি করেছে'

 'বিএনপি'র মেশিন বেচার ইতিহাস রয়েছে' উল্লেখ করে তথ্যমন্ত্রী বলেন, 'বিএনপি তাদের আমলে আদমজী পাটকল-সহ দেশের বিভিন্ন কলকারখানা বন্ধ করে সেখানকার মেশিনপত্র কেজি দরে বেচে দিয়েছিল বলেই তাদের নেতা খসরু সাহেব আজ নির্বাচনে হেরে ইভিএমগুলো কেজি দরে বেচার কথা বলার ধৃষ্টতা দেখিয়েছেন।'

'মূর্খের মতো কথা না বলার অনুরোধ'

 সরকারি প্রতিষ্ঠানগুলোর উদ্বৃত্ত অর্থ রাষ্ট্রীয় খাতে জমা রাখার বিধানের বিরুদ্ধে বিএনপিনেতা ফখরুল ইসলাম আলমগীরের সমালোচনাকে অযৌক্তিক বলে বর্ণনা করে ড. হাছান বলেছেন, 'কিছু সরকারি প্রতিষ্ঠানের উদ্বৃত্ত অর্থ বিভিন্ন তফসিলি ব্যাংকে রাখা হতো, যার হিসাব প্রতিষ্ঠানের বিভিন্ন প্রতিবেদনে সময়ে সময়ে অপ্রদর্শিত থাকায় তা অর্থনীতিতে যুক্তও হতো না। সরকারি প্রতিষ্ঠানগুলোর খরচ মেটানো ও উন্নয়নের জন্য প্রয়োজনীয় অর্থ রেখেই উদ্বৃত্ত অর্থ রাষ্ট্রীয় খাতে জমা রাখা দেশের অর্থনীতির জন্য মঙ্গলের। এবিষয়টি না বুঝে বা বুঝেও মূর্খের মতো সমালোচনা করলে তারা নিজেরা লজ্জা না পেলেও আমরা লজ্জা পাই। এটি না করার অনুরোধ জানাবো।'

 সভার শুরুতে জাতির পিতার প্রতি শ্রদ্ধা নিবেদন করে মন্ত্রী বলেন, 'জাতির পিতার জন্মশতবার্ষিকী মুজিববর্ষ সমাগত। বঙ্গবন্ধু শেখ মুজিবের জন্ম না হলে ঘুমন্ত বাঙালি  জাগ্রত হতো না, বাংলাদেশ স্বাধীন হতো না।'

 আওয়ামী লীগের যুগ্ম সাধারণ সম্পাদক ড. হাছান বলেন, 'বঙ্গবন্ধু শুধু দেশ স্বাধীনই করেননি, দেশের ভেতরে এক কোটি গৃহহারা ও ভারতে আশ্রিত প্রায় আরো এক কোটি মানুষকে পুনর্বাসিত করেছেন। পাকিস্তানি হানাদার বাহিনীর জ্বালিয়ে-পুড়িয়ে যাওয়া ধ্বংসস্তুপের ভেতর থেকে দেশের অর্থনীতির ইতিহাসে সর্বোচ্চ প্রবৃদ্ধি এনে দিয়েছেন। আর তাঁর মৃত্যুর পর দেশ যে দুর্নীতি-দুঃশাসনে পিছিয়ে পড়েছিল, বঙ্গবন্ধুকন্য প্রধানমন্ত্রী শেখ হাসিনা আবার বঙ্গবন্ধুর স্বপ্ন বাস্তবায়নের পথে দেশকে অদম্য গতিতে এগিয়ে নিচ্ছেন। সমস্ত সূচকে আজ আমরা পাকিস্তানকে পেছনে ফেলেছি। গত ১১ বছরে বাংলাদেশের জিডিপি প্রবৃদ্ধির গড় হার বিশ্বে সর্বোচ্চ।'

 'দেশের এই উন্নয়ন যারা সহ্য করতে পারেনা, শেখ হাসিনাকে রাজনৈতিকভাবে মোকাবিলায় ব্যর্থ হয়ে তারা যে ষড়যন্ত্রের পথ বেছে নিয়েছে, তা থেকে সমগ্র জাতিকে সতর্ক থাকতে হবে' বলেন তথ্যমন্ত্রী।

 বঙ্গবন্ধু সাংস্কৃতিক জোটের সভাপতি প্রখ্যাত অভিনেত্রী সারাহ বেগম কবরী'র সভাপতিত্বে সভায় আওয়ামী লীগ নেতা অ্যাডভোকেট বলরাম পোদ্দার, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা, স্বাধীন বাংলা বেতার কেন্দ্রের শব্দসৈনিক কণ্ঠশিল্পী মোঃ রফিকুল আলম, সাংবাদিক মানিক লাল ঘোষ, অভিনেত্রী তারিন জাহান, শাহনূর এবং আমন্ত্রিত অতিথিবর্গ যোগ দেন।

#

আকরাম/কামরুল/শামীম*/২০২০/১৬১৮ ঘণ্টা*